b'\n_START_ARTICLE_\nSkilderhus\n_START_PARAGRAPH_\nSkilderhus er et lite, milit\xc3\xa6rt vakthus med st\xc3\xa5plass til \xc3\xa9n vakt. Et skilderhus er ofte s\xc3\xb8yleformet og har \xc3\xa5pen d\xc3\xb8r._NEWLINE_Skilderhus st\xc3\xa5r gjerne ved porter og inngangspartier til milit\xc3\xa6rleire, kaserneomr\xc3\xa5der, kommandokvarter, v\xc3\xa5pendepoter og fengsler, eller utenfor slott og borger der monarker og fyrster holder til. Tidligere kunne det ogs\xc3\xa5 v\xc3\xa6re skilderhus utenfor r\xc3\xa5dhus og regjeringsbygninger. Skilderhuset brukes som leskur for skiltvakter, som ofte er kledt i stram uniform, og er akkurat passe stort til at en soldat p\xc3\xa5 vakt kan st\xc3\xa5 oppreist i det n\xc3\xa5r det er regn og uv\xc3\xa6r._NEWLINE_Skilderhus er vanligvis laget av tre, men faste skilderhus i stein har blitt satt opp som beskyttelse mot sideskudd utenfor porter. Mange skilderhus, blant annet i Tyskland, har v\xc3\xa6rt malt stripete og i kraftige farger._NEWLINE_Ordet skilderhus kommer fra det tyske Schilderhaus der schildern betyr \xc2\xab\xc3\xa5 st\xc3\xa5 p\xc3\xa5 vakt (med skjold)\xc2\xbb. Skildehus har i dansk ogs\xc3\xa5 blitt brukt om vakthytte for sporvekslere ved jernbanen. Der har ordet dessuten v\xc3\xa6rt et nedsettende kallenavn for en lang og klossete person. P\xc3\xa5 svensk kalles skilderhus skyllerkur, p\xc3\xa5 engelsk sentry box.'